tartuNLP/wikipedia-smugri-20251201 huggingface dataset:
Juho Laitinen (kansanedustaja)

Juho Laitinen (3. toukokuuta 1871 Hankasalmi – 13. lokakuuta 1946 Hankasalmi) oli suomalainen maanviljelijä, kunnallisneuvos ja nuorsuomalaisen puolueen kansanedustaja.
Laitisen vanhemmat olivat maanviljelijä Henrik Laitinen ja Eva Nykänen. Hän kävi kansakoulun ja oli maanviljelijänä Hankasalmella vuosina 1890–1946. Laitinen toimi myös Hankasalmen säästöpankin johtajana ja hallituksen puheenjohtajana 1900–1946 sekä 14 vuoden ajan Niemisjärven osuusmeijerin isännöitsijänä. Hän sai kunnallisneuvoksen arvon 1930. 
Laitinen oli kansanedustajana huhtikuun alusta lokakuun loppuun 1917 edustaen Kuopion läänin läntistä vaalipiiriä. Hän oli myös Hankasalmen kunnanvaltuuston puheenjohtajana. Laitinen oli Keskusosuusliike Hankkijan ja SOK:n hallintoneuvoston jäsen, Keski-Suomen maakuntaliiton varapuheenjohtajan ja Maalaiskuntien liiton liittovaltuuston jäsen. Hänellä oli mainittujen lisäksi huomattava määrä muita valtakunnallisia ja maakunnallisia luottamustehtäviä.. 
Laitinen oli naimisissa 1897–1903 Ida Viinikaisen kanssa ja vuodesta 1907 Iida Loviisa Laitisen kanssa.
Jugoslavian dinaari

Jugoslavian dinaari (kyrill. динар) oli Jugoslavian kuningaskunnan, Jugoslavian sosialistisen liittotasavallan ja Jugoslavian liittotasavallan käyttämä valuutta.
Vuodesta 1995 Jugoslavian dinaarin kurssi sidottiin Saksan markkaan. Yhden markan arvoksi tuli 3,3 dinaaria.
Severinus Marci Camenaeus

Severinus Marci Camenaeus eli "Söffring" tai "Söyring Markuksenpoika Camenaeus" ("herra Söyrinki") (1500-luvun loppu? Hollola? – 1642? Hollola?) oli suomalainen pappi. Severinus Camenaeus toimi Hollolan seurakunnan kappalaisena 1600-luvun alussa ja isänsä Marcus Eschillin (noin 1545–noin 1620) seuraajana saman seurakunnan kirkkoherrana vuosina 1623–1642. Hän oli naimisissa Hollolan kihlakunnan voudin Anders Tordsson till Laitialan tyttären Heblan (viimeistään 1599–aikaisintaan 1651) kanssa; heillä oli ainakin viisi jälkeläistä: Kristina (Camenaea), Elisabeth Brandt, Sofia Söffringsdotter Orraeus ja Johannes Severini (kuollut 1650-luvulla) sekä laajan Tuisku–Camenaeus-suvun kantaäiti Beata Söffringsdotter (Söyringintytär) Camenaea (noin 1618–1699).
Sukupuu.
Severinus Camenaeuksen ja puolisonsa vanhemmat, lapset puolisoineen sekä osa Severinuksen sisaruksista puolisoineen, joukossa useita Hollolassa toimineita pappeja.
Rasmus Karjalainen

Rasmus Karjalainen (s. 4. huhtikuuta 1996) on suomalainen jalkapalloilija, joka edustaa Veikkausliigassa pelaavaa Seinäjoen Jalkapallokerhoa. Pelipaikaltaan Karjalainen on hyökkääjä.
Seurajoukkueet.
Karjalaisen junioriajan pelaajaura alkoi oululaisen OLS:ssa. Karjalainen aloitti miesten sarjojen pelaajauransa OLS:n Kakkosessa pelanneessa joukkueessa kaudella 2014. Seuraavaksi kaudeksi hän siirtyi Seinäjoelle SJK:n reservijoukkueen FC Kerho 07:n riveihin. Kerho 07:ssä Karjalainen teki 27 ottelussa 15 maalia ja oli Kakkosen Pohjoislohkon toiseksi paras maalintekijä. Kaudella 2016 Karjalaisen joukkueena oli hänen kotiseutunsa Ykkösessä pelaava AC Oulu.
Uransa Veikkausliigassa Karjalainen aloitti kaudella 2017, jolloin hän siirtyi PS Kemiin. Ensimmäisen Veikkausliigan ottelunsa Karjalainen pelasi huhtikuun alussa 2017, kun PS Kemi kohtasi HIFK:n Rovaniemellä. Kaudeksi 2018 hän siirtyi Veikkausliiga-joukkue Kuopion Palloseuraan. Kaudella 2018 hän iski 16 maalia Veikkausliigassa, joka oli samalla KuPS:in seuraennätys.
Kesäkuussa 2019 hän teki sopimuksen Eredivisiessä pelaavan Fortuna Sittardin kanssa. Elokuussa 2020 Karjalainen siirtyi vuoden mittaisella lainasopimuksella Ruotsin Allsvenskaniin Örebron joukkueeseen. Hän teki loppukaudella 2020 yhteensä neljä maalia Allsvenskanissa. Huhtikuussa 2021 Karjalaisen kaulasta repesi verisuoni harjoituksisa ja hän ei näin pelannut näin enää otteluakaan ennen paluuta Fortuna Sittardiin.
Kesällä 2021 Karjalainen siirtyi kauden 2023 loppuun asti ulottuvalla sopimuksella Ruotsin Superettanissa pelaavan Helsingborgs IF:n paitaan. Kauden 2021 päätteeksi Helsingborg nousi Allsvenskaniin, kun se kaatoi nousukarsinnoissa Halmstadin yhteismaalein 3–2. Karjalainen iski lisäajalla toisen osaottelun ratkaisumaalin.
Kesäkuussa 2022 Karjalainen purki sopimuksensa Helsingborgin kanssa ja siirtyi takaisin Veikkausliigaan AC Oulun riveihin. Kahden AC Oulu-kauden jälkeen Karjalainen siirtyi neljänteen Veikkausliigaseuraansa eli Seinäjoen SJK:oon.
Rasmus Karjalainen on pelannut Veikkausliigassa kauden 2024 loppuun mennessä viisi kautta neljässä joukkueessa (PS Kemi, KuPS, AC Oulu ja SJK) yhteensä 144 ottelua ja tehnyt 49 maalia. Muissa pääsarjoissa Karjalainen on pelannut Hollannissa 15 ottelua ja tehnyt yhden maalin sekä Ruotsissa 20 ottelua ja tehnyt 4 maalia.
Maajoukkue.
Nuorten maajoukkueissa U20- ja U21-ikäluokissa Karjalainen pelasi vuosina 2016–2017. Ensiesiintymisensä A-maajoukkueessa Karjalainen teki ystävyysottelussa Romaniaa vastaan 5. kesäkuuta 2018. Ensimmäisen A-maajoukkuemaalinsa Karjalainen teki neljää päivää myöhemmin Valko-Venäjän verkkoon. Suomen ensimmäisen arvokisapaikan varmistaneissa vuoden 2020 EM-kilpailujen karsinnoissa Karjalainen pelasi kolmessa ottelussa. EM-kisat kuitenkin jäivät Karjalaiselta väliin kaulan verisuonen repeämän vuoksi.
Muuta.
Rasmus Karjalaisen isoisä on Oulun kunnallispolitiikassa ja kansanedustajana toiminut Tapio Karjalainen.
Kettu ja haikara

Kettu ja haikara, tunnetaan myös nimellä "kettu ja kurki", on yksi Aisopoksen faabeleista eli eläinsaduista. Sen numero Perryn indeksissä on 426.
Tarina on seuraava: Kettu kutsuu haikaran päivälliselle ja tarjoaa velliä matalasta astiasta, josta haikara ei onnistu suipolla nokallaan syömään mitään. Sitten haikara vuorostaan kutsuu ketun kylään. Ruoka on nyt pitkä- ja kapeakaulaisessa pullossa – eikä kettu kykene siitä syömään.
Tarinan opetus on kultainen sääntö, älä tee toisille sellaista, mitä et haluaisi itsellesi.
The Night Before

The Night Before on yhdysvaltalainen nuortenkomedia vuodelta 1988.
Juoni.
Winston Connelly herää keskellä yötä kadulta, tietämättä kuinka hän on sinne päätynyt. Hän ei myöskään tiedä, missä päin kaupunkia hän on ja miksi hänen yllään on smokki. Winston muistaa, että poikkesi edellisenä yönä sivuraiteelle matkalla tanssiaisiin. Hänen täytyy selvittää, mitä tapahtui lompakolle, autonavaimille ja tanssiaisseuralaiselle, ja minkä takia sutenööri nimeltä Tito tahtoo Winstonin kuolevan.
Vastaanotto.
"Video-oppaassa" vuodelta 1994 Kari Salminen luonnehti elokuvaa mitäänsanomattomaksi painajaiskomediaksi ja antoi sille yhden tähden viidestä.
Samsung Galaxy A5 (2017)

Samsung Galaxy A5 (2017) on Samsungin tammikuussa 2017 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A5 (2017) -älypuhelimessa on 5,2-tuumainen täysteräväpiirtonäyttö. Näyttö on Corning Gorilla Glass -lasia.
Paino ja mitat.
Laite painaa 159 grammaa ja sen mitat ovat 146,1 x 71,4 x 7,9 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 7 Octa 7880 -järjestelmäpiiri, jossa grafiikkapiirinä toimii Mali-T830 MP3.
Muisti.
Laitteessa on 3 gigatavua RAM-muistia ja 32 gigatavua sisäistä muistia. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 3 000 milliampeerituntia tässä laitteessa.
Kamerat.
Takakameran tarkkuus on 16 megapikseliä. Etukameran tarkkuus on 16 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 6.0 "Marshmallow". Laite on päivitettävissä Android 8.0 "Oreo" -versioon.
Garjainia

Garjainia on sukupuuttoon kuollut arkosaureille sukua oleva matelijasuku varhaistriaskaudelta (Olenjok-vaiheelta), Venäjältä ja Etelä-Afrikasta. Eläimen ruumiin pituus vaihteli 1,5 ja 1,8 metrin välillä. Sen on arveltu olleen läheistä sukua etelä-afrikkalaiselle "Erythrosuchukselle".
"Garjainian" kuvasi alun perin neuvostoliittolainen tutkija V.G. Ochev, joka luokitteli sen omaan heimoonsa Garjainidae. Toinen neuvostoliittolainen tutkija, Tatarinov, kuitenkin päätteli että suvut "Erytrosuchus" ja "Garjainia" olisivat yksi ja sama suku. Siitä lähtien kun "Garjainiaa" on pidetty erillisenä sukuna, se on muodostanut osan heimosta Erythrosuchidae. Lisäksi eläimellä oli monia primitiivisiä piirteitä, mikä viittaa siihen, että se oli siirtymä heimon Proterosuchidae (eläimet joita pidetään "Chasmatosuchusin" kantamuotoina) ja Erythrosuchidaen välillä.
Uurrekorvakärsäkäs

Uurrekorvakärsäkäs ("Otiorhynchus sulcatus") on korvakärsäkkäiden ("Otiorhynchus") sukuun kuuluva kovakuoriainen. Aikuinen uurrekorvakärsäkäs on lentokyvytön ja kooltaan 7,5–10 mm, kiiltävänmusta, peitinsiivissä on selvästi havaittavia kellertäviä suomulaikkuja toisin kuin tavallisimmilla muilla korvakärsäkäkkäillä. Uurrekorvakärsäkkäällä on pitkät, polvekkaat tuntosarvet sekä pitkä kärsä. 
Uurrekorvakärsäkkään toukka on kooltaan 8–10 mm, väriltään kellanvalkea ja pää on ruskea. Uurrekorvakärsäkäs on eurooppalainen laji ja yksi pahimmista ruusun ja mansikan tuholaisista. Suomessa laji löydettiin vuonna 1957.
Uurrekorvakärsäkäs vioittaa toukkavaiheessa kasvia katkoen juuria ja kalvavaen juurien pintasolukkoa. Tämä aiheuttaa juurten kuihtumisen, jonka seurauksena koko kasvi ajan mittaan kuihtuu. Aikuiset uurrekorvakärsäkkäät syövät lehtiä, nakertaen lehtiin pyöreäreunaisia koloja.
Kasvihuoneissa uurrekorvakärsäkkäällä on merkitystä myös syklaamin, begonian, esikon, suppilokukan, orkideoiden ja alppiruusun tuholaisena. Avomaalla uurrekorvakärsäkkäät voivat mansikan lisäksi vahingoittaa myös muita marjakasveja kuten vadelmaa ja pensasmustikkaa.
Korvakärsäkkäiden lisääntyminen on partenogeneettista, joten lajilla ei esiinny lainkaan koiraita. Naaras elää noin 2–3 vuotta ja munii noin 500 munaa.
Pikkukorvakärsäkästä voidaan biologisesti torjua levittämällä Heterorhabdites ja Steinernema sukujen (esim. Steinernema kraussei, Heterorhabditis megidis) loisankeroisia juuristoalueelle keväällä maan lämmettyä ja elokuussa. Niiden toimivuus perustuu siihen, että ne vapauttavat isäntäeliöön mukanaan kantamiansa, lisääntymiseen erikoistuneita bakteereita, jotka hajottavat toukan kudosta tappaen sen parissa päivässä. Kemiallisessa torjunnassa tehoaineina voidaan käyttää atsinfossimetyylia ja lambda-syhalotriinia sisältäviä torjunta-aineita.
Samsung Galaxy A7 (2016)

Samsung Galaxy A7 (2016) on Samsungin joulukuussa 2015 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A7 (2016) -älypuhelimessa on 5,5-tuumainen täysteräväpiirtonäyttö. Näyttö on Corning Gorilla Glass 4 -lasia.
Paino ja mitat.
Laite painaa 159 grammaa ja sen mitat ovat 151,5 x 74,1 x 7,3 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 7 Octa 7580 -järjestelmäpiiri, jossa grafiikkapiirinä toimii Mali-T720 MP2.
Muisti.
Laitteessa on 3 gigatavua RAM-muistia ja 16 gigatavua sisäistä muistia. Lisäksi tallennustilaa voidaan laajentaa enintään 128 gigatavun microSD-kortilla.
Akku.
Akun kapasiteetti on 3 300 milliampeerituntia tässä laitteessa.
Kamerat.
Takakameran tarkkuus on 13 megapikseliä. Etukameran tarkkuus on 5 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 5.1 "Lollipop". Laite on päivitettävissä Android 7.0 "Nougat" -versioon.
Samsung Galaxy A7 (2017)

Samsung Galaxy A7 (2017) on Samsungin tammikuussa 2017 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A7 (2017) -älypuhelimessa on 5,7-tuumainen täysteräväpiirtonäyttö. Näyttö on Corning Gorilla Glass 4 -lasia.
Paino ja mitat.
Laite painaa 186 grammaa ja sen mitat ovat 156,8 x 77,6 x 7,9 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 7 Octa 7880 -järjestelmäpiiri, jossa grafiikkapiirinä toimii Mali-T830 MP3.
Muisti.
Laitteessa on 3 gigatavua RAM-muistia ja 32 gigatavua sisäistä muistia. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 3 600 milliampeerituntia tässä laitteessa.
Kamerat.
Takakameran tarkkuus on 16 megapikseliä. Etukameran tarkkuus on 16 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 6.0 "Marshmallow". Laite on päivitettävissä Android 8.0 "Oreo" -versioon.
Benedikte (Tanskan prinsessa)

Prinsessa Benedikte ("Benedikte Astrid Ingeborg Ingrid") s. 29. huhtikuuta 1944 Amalienborgin linna, Kööpenhamina, on Tanskan ja Sayn-Wittgenstein-Berleburgin prinsessa ja kuningatar Margareeta II:n sekä Kreikan kuningatar Anne-Marien sisar. Hän on Tanskan kuninkaan Fredrik IX:n ja kuningatar Ingridin kolmesta tyttärestä keskimmäinen.
Hän oli sisaruksista eniten julkisuudessa. Lehdistö kutsui häntä aikoinaan nimikkeellä "ratsastajaprinsessa".
Hän meni naimisiin 3. helmikuuta 1968 Christiansborgin linnankappelissa Kööpenhaminassa Prinssi Richard zu Sayn-Wittgenstein-Berleburgin (1934-2017) kanssa. Heillä on kolme lasta:
Line (pikaviestin)

Line (tyyliteltynä LINE) on korealainen pikaviestintäohjelma, joka on suosittu erityisesti Japanissa. Sen kautta voi soittaa ääni- ja videopuheluita sekä lähettää tekstimuotoisia viestejä.
Sovellus ylitti 600 miljoonaa käyttäjää vuonna 2015. Lähes 90 prosenttia Japanin aikusväestöstä käyttää Lineä ja sen neljä keskeistä markkina-aluetta ovat Indonesia, Japani, Taiwan ja Thaimaa.
Marie-Galante

Marie Galante on yksi Guadeloupen seitsemästä asutusta saaresta. Se sijaitsee noin 25 km kaakkoon Grande-Terrestä. Se on pyöreähkö, korallista ja kalkkikivestä muodostuva saari jonka halkaisija on noin 16 km.
Saari on saanut nimensä yhden Kolumbuksen laivan mukaan. Kolumbus nimesi sen marraskuussa 1493.
Saarella on kaksi kaupunkia, Grand Bourg, jonne kulkee lautta Pointe-à-Pitrestä, ja Capesterre. Siellä on viljelty sokeria ja tuotettu siitä rommia. Sokerin käsittelyä varten oli tuulimyllyjä.
Anne-Marie (kuningatar)

Anne-Marie (Anne-Marie Dagmar Ingrid, s. 30. elokuuta 1946 Amalienborgin linna, Kööpenhamina) on Kreikan entinen kuningatar (1964–1973), Tanskan prinsessa ja kuningatar Margareeta II:n sekä prinsessa Benedikten sisar. Hän on Tanskan kuninkaan Fredrik IX:n ja kuningatar Ingridin kolmesta tyttärestä nuorin.
Hän meni naimisiin 18. syyskuuta 1964 Ateenassa Kreikan kuningas Konstantin II:n kanssa. Heillä on viisi lasta:
Kuningasperhe lähti maanpakoon joulukuussa 1967. Anne-Marie sai vallankaappausten, vastavallankaappausyritysten ja nopeiden muuttojen aikana keskenmenon. Perhe asui ensin Roomassa ja vuodesta 1974 Englannissa. He vierailivat Kreikassa lyhyesti kuningatar Frederikan hautajaisissa 1983, yksityisesti 1993 ja säännöllisemmin vuodesta 2003.
Vuonna 2013 Konstantin II ja Anne-Marie asettuivat pysyvästi Kreikkaan. Konstantin kuoli vuonna 2023.
Samsung Galaxy A3 (2017)

Samsung Galaxy A3 (2017) on Samsungin 13. tammikuuta 2017 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A3 (2017) -älypuhelimessa on 4,7-tuumainen teräväpiirtonäyttö. Näyttö on Corning Gorilla Glass 4 -lasia.
Paino ja mitat.
Laite painaa 138 grammaa ja sen mitat ovat 135,4 x 66,2 x 7,9 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 7 Octa 7870 -järjestelmäpiiri, jossa grafiikkapiirinä toimii Mali-T830 MP2.
Muisti.
Laitteessa on 2 gigatavua RAM-muistia ja 16 gigatavua sisäistä muistia. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 2 350 milliampeerituntia tässä laitteessa.
Kamerat.
Takakameran tarkkuus on 13 megapikseliä. Etukameran tarkkuus on 8 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 6.0 "Marshmallow". Laite on päivitettävissä Android 7.0 "Nougat" -versioon.
Samsung Galaxy A8 (2016)

Samsung Galaxy A8 (2016) on Samsungin lokakuussa 2016 julkaisema älypuhelin.
Tekniset tiedot.
Muotoilu.
Näyttö.
Samsung Galaxy A8 (2016) -älypuhelimessa on 5,7-tuumainen täysteräväpiirtonäyttö. Näyttö on Corning Gorilla Glass 4 -lasia.
Paino ja mitat.
Laite painaa 182 grammaa ja sen mitat ovat 156,6 x 76,8 x 7,2 millimetriä.
Fyysiset osat.
Järjestelmäpiiri.
Laitteesta löytyy Samsungin Exynos 7 Octa 7420 -järjestelmäpiiri, jossa grafiikkapiirinä toimii Mali-T760 MP8.
Muisti.
Laitteessa on 3 gigatavua RAM-muistia ja 32 gigatavua sisäistä muistia. Lisäksi tallennustilaa voidaan laajentaa enintään 256 gigatavun microSD-kortilla.
Akku.
Akun kapasiteetti on 3 300 milliampeerituntia tässä laitteessa.
Kamerat.
Takakameran tarkkuus on 16 megapikseliä. Etukameran tarkkuus on 8 megapikseliä.
Videokuvaus voidaan tehdä 1080p (täysteräväpiirto) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 6.0 "Marshmallow".
VFW-Fokker 614

VFW-Fokker 614 on saksalaisvalmisteinen lyhyen matkan suihkumoottorikäyttöinen kevyehkö liikennelentokone. Siinä on paikkoja 44 matkustajalle. Konetyypin pääkäyttäjistä merkittävimpiä on kuitenkin ollut Bundeswehr, eli Länsi-Saksan ilmavoimat. Koneen moottorit (2 kpl) on valmistanut Rolls-Royce. Moottorien sijoitus on erittäin harvinainen, sillä ne olivat pystyripustimissa siipirakenteen päällä. Muutoin koneen konstruktio on hyvin tavanomainen.
Aiheesta muualla.
HMS Triton (N15)

HMS Triton (viirinumerot 15T ja N15) oli Britannian kuninkaallisen laivaston vuonna 1938 vesillelaskettu T-luokan sukellusvene, joka tuhoutui 18. joulukuuta 1940 toisessa maailmansodassa.
Valmistus.
Alus tilattiin 23. maaliskuuta 1936 Vickers Armstrongilta Barrow-in-Furnessista, missä köli laskettiin 28. elokuuta 1936. Alus laskettiin vesille 5. lokakuuta 1937 ja otettiin palvelukseen 9. marraskuuta 1938.
Palvelus.
Alus määrättiin 2. sukellusvenelaivueeseen. Se lähti 2. syyskuuta 1939 Portsmouthista Dundeehen saattajanaan "HMS Sardonyx". Hastingsin edustalla "HMS Beagle" vapautti "Sardonyxin" saattotehtävästä jatkaen "Tritonin" saattamista. Seuraavana päivänä Humberin majakkalaivan kohdalta sukellusvene jatkoi matkaansa yksin. Se saapui Dundeehen 4. syyskuuta kiinnittyen laituriin "HMS Oxleyn" viereen.
Ensimmäiselle partiomatkalleen alus lähti 5. syyskuuta Dundeesta Norjan lounaisrannikolle Stavangerin alueelle. Se upotti 10. syyskuuta "Oxleyn", joka ei vastannut tunnistusviestiin. Uponneesta sukellusveneestä pelastui vain kaksi miestä. "Triton" palasi Rosythiin 22. syyskuuta ja jatkoi matkaansa Dundeehen, jonne alus saapui 24. syyskuuta.
Toiselle partiomatkalleen alus lähti 6. lokakuuta Norjan etelärannikolle Kristiansandin ja Stavangerin välille. Se palasi 24. lokakuuta Rosythiin. Alus lähti 6. marraskuuta kolmannelle matkalleen Skagerrakin alueelle. Ennen partiointialueelle siirtymistä alus harjoitteli "HMS Grimsbyn" kanssa. Se palasi 21. marraskuuta Rosythiin. Neljännelle matkalleen alus lähti 4. joulukuuta jälleen Norjan lounaisrannikolle lähelle Stavangeria, mistä se palasi 19. joulukuuta Rosythiin.
Alus siirrettiin 20. joulukuuta huollettavaksi Rosythin telakalle, mistä se vapautui jouluaattona.
Alus laukaisi 10. huhtikuuta Saksan aloittaessa operaatio Weserübungin Saksan laivaston saattueeseen kuusi torpedoa, joista kolme osui maaliin upottaen "Friedenaun", "Wigbertin" ja "V1507:n" (ex-"RAU VI"). Uppoamisten seurauksena noin 900 saksalaissotilasta sai surmansa. Kuukautta myöhemmin alus upotti jälleen kuljetusaluksen Norjan rannikolla.
Syyskuussa 1940 alus siirrettiin Välimerelle päällikkönään luutnantti E. F. Pizey. Aleksandriaan sijoitettu alus partioi Välimerellä ja upotti lokakuussa Genovan edustalla rahtialuksen. Alus tulitti kansitykillä Vadoa ja Savonaa.
Alus lähti 28. marraskuuta partiomatkalle Otrantonsalmeen päällikkönään komentajakapteeni G. C. I. St. B. S. Watkins eikä koskaan palannut. Sen uskotaan hyökänneen 6. joulukuuta italialaisen rahtialuksen "Olimpian" ja sen saattajien kimppuun Durazzon edustalla. Aluksen tuhoutuminen voi johtua joko miinaan osumisesta tai sitten saattajana toimineen torpedovene "RN Clion" onnistuneesta syvyyspommi-iskusta.
Päälliköt.
Aluksen päällikköinä olivat:
Kyberturvallisuuskeskus

Kyberturvallisuuskeskus () on Liikenne- ja viestintäviraston alainen viranomainen, jonka toiminta alkoi 1. tammikuuta 2014. Sen vastuulle siirtyivät kaikki CERT-toiminnot. Vuoden 2018 loppuun saakka Kyberturvallisuuskeskus toimi Viestintäviraston alaisuudessa.
Keskus perustettiin osana Suomen valtion ensimmäistä kyberturvallisuusstrategiaa, joka hyväksyttiin valtioneuvoston yleisistunnossa 24. tammikuuta 2013.
Teleyritykset ja Kyberturvallisuuskeskus valvovat verkkoa haittaohjelmien ja haitallisen liikenteen aiheuttajien poistamiseksi. Sähköisen viestinnän palveluista annetun lain nojalla teleyrityksillä on velvollisuus huolehtia palvelujen tietoturvasta ja oikeus ryhtyä välttämättömiin toimenpiteisiin, kun haittaohjelmia havaitaan. Tarvittaessa ne rajoittavat tai estävät asiakkaansa liikennettä ja antavat opastusta. Suomi on muun muassa tämän johdosta yksi maailman puhtaimmista tietoliikenneympäristöistä.
Kenji Midori

Kenji Midori (, s. 18. huhtikuuta 1962 Amami Ōshima) on japanilainen karateka. Hän voitti aktiiviurallaan World Openin 1991 ja Japanin kevytsarjan mestaruuden kolmesti. Midori oli yksi Kyokushin karaten perustajan Masutatsu Oyaman oppilaista. Sittemmin 2001 Midorista tuli WKO ShinKyokushinin puheenjohtaja.
Karate.
Midori kilpaili ensimmäisen kerran 1980-luvulla saavuttaen muun muassa neljännen sijan Chiban Kyokushin turnauksessa ja kolmannen sijan Nishinippon turnauksessa. Isompiin turnauksiin hän otti osaa 1984, jolloin hän sijoittui kahdeksanneksi Japanin mestaruuskilpailujen kevytsarjassa. Midori saavutti viidennen sijan Japanin mestaruuskilpailuissa avoimessa sarjassa 1985. Samana vuonna hän osallistui historian toisiin painoluokallisiin Japanin mestaruuskilpailuihin ja voitti kevytsarjan mestaruuden Hiroyuki Miakea vastaan käydyssä loppuottelussa.
1987 Midori kilpaili ensimmäistä kertaa World Openissa, jossa hänen kilpailu päättyi kuudentoista parhaan joukkoon hävittyään brittiläiselle Michael Thompsonille. Samana vuonna Midori otti toisen Japanin kevytsarjan mestaruuden voittamalla toistamiseen loppuottelussa Hiroyuki Miaken.
Vuosi World Openin jälkeen Midori matkasi Sveitsiin 1988, jossa hän otti osaa Sursee Cupiin. Hän eteni avoimessa painoluokassa käydyssä turnauksessa aina loppuotteluun saakka, jossa Midori hävisi Andy Hugille.
Seuraavan kerran Midori saavutti menestystä 1990, kun hän voitti kolmannen kevytsarjan mestaruuden tällä kertaa Kensaku Yamamotoa vastaan. Midori kilpaili myös Japanin avoimessa mestaruuskilpailussa ja sijoittui toiseksi hävittyään loppuottelussa Akira Masudalle.
1991 Midori otti toista kertaa osaa World Openiin, jossa hän saavutti tällä kertaa maailmanmestaruuden. Midori kohtasi loppuottelussa maamiehensä Akira Masudan, jota vastaan hän oli otellut edellisvuonna Japanin mestaruuskilpailuissa. Tälläkin kertaa Midori voitti Masudan.
Kilpauran jälkeen.
Kyokushinin perustajan Oyaman kuoltua liitto hajosi aluksi kolmeen osaan. Yksi niistä oli World Karate Organization Shinkyokushinkai, jota johti aluksi Yukio Nishida. Hänen erottua tehtävistään WKO:n puheenjohtajana olivat vielä Keiji Sanpei ja Yasuhiro Shichinohe, jonka jälkeen 2001 Midori nimitettiin virkaan. Midori nimesi liiton virallisesti WKO Shinkyokushinkai vuonna 2003.
2010-luvulla Midori on pyrkinyt tuomaan täysikontakti karaten Olympialajiksi. Olympiakomitea hyväksyi elokuussa 2016 pisteottelulla käytävän karaten näytösotteluksi 2020 Olympiakisoihin, mutta ei täysikontakti karatea.
Ozoir-la-Ferrière

Ozoir-la-Ferrière on Ranskan kunta Seine-et-Marnen departementissa Île-de-Francen hallintoalueella. Se sijaitsee Pariisin kaupunkialueella 25,6 kilometriä kaakkoon keskustasta. INSEE:n vuoden 2014 väestönlaskennan mukaan Ozoir-la-Ferrièrissa oli 20 196 asukasta.
Historia.
Ranskan suuren vallankumouksen aikana "Ozoir-la-Ferrière" muutettiin väliaikaisesti muotoon "Ozoir-la-Raison" ("raison" ).
Pitkäpääsara

Pitkäpääsara ("Carex elongata") on sarakasvien (Cyperaceae) heimoon, sarojen ("Carex") sukuun kuuluva kasvilaji. Suomenkielisen nimensä perusteella sitä ei tule sekoittaa pitkäsaraan eli vihersojosaraan ("Carex divulsa" ssp. "leersii"), jota kasvaa Pohjoismaissa, muttei Suomessa. Pitkäpääsara on kuitenkin kasvutapansa, lehtiensä, teräväsärmäisten varsiensa ja vaaleanruskeiden tähkiensä perusteella ulkonäöltään melko lailla omannäköisensä saralaji.
Pitkäpääsara on kasvutavaltaan tiiviisti mätästävä ja sen varret sojottavat mättäistä ulospäin. Varret ovat terävän kolmisärmäisiä, karkeita ja kasvavat noin puolimetrisiksi. Lehdet ovat sileitä, vaaleanvihreitä sekä useimmiten varsien pituisia. Lehtien tyvitupet ovat harmaankeltaisia.
Pitkäpääsara on yhtäläistähkäinen sara, ja sen kukinnossa on kymmenkunta tähkää melko harvassa. Koko tähkistö on noin 6 cm pitkä ja tähkät ovat noin 1 cm pituisia ja tiheäkukkaisia. Hedekukat ovat tähkien alaosissa ja emikukat tähkien yläosissa. Emikukissa on kaksi luottia. Tähkäsuomut ovat vaaleanruskeita, kalvolaitaisia ja pullakoita lyhyempiä. Pullakot ovat puolestaan kellanruskeita, soikeita, vahvasuonisia sekä kaartuvia.
Pitkäpääsara kasvaa ravinteikkailla ja kosteilla tai usein melko märilläkin paikoilla leppäkorvissa, lähteiköissä ja rannoilla. Pitkäpääsara on kasvupaikoillaan melko yleinen ja Suomessa sitä tavataan Etelä- ja Keski-Suomessa suunnilleen Kajaanin korkeudelle asti, joskin Pohjanmaalla niukemmin.
Ruotsissa pitkäpääsara on löydetty ensimmäisen kerran Uppsalasta vuonna 1745.
It Follows

It Follows on vuonna 2014 ensi-iltansa saanut yhdysvaltalainen kauhuelokuva, jonka on käsikirjoittanut ja ohjannut David Robert Mitchell. 
"It Follows" sai ensi-iltansa Cannesin elokuvajuhlilla 17. toukokuuta 2014, ja teatteriensi-iltansa Yhdysvalloissa 13. maaliskuuta 2015. Maailmanlaajuisesti "It Follows" keräsi 23,3 miljoonaa dollaria.
Juoni.
Jay (Maika Monroe) on detroitilainen opiskelija, joka on elokuvan alussa treffeillä uuden poikaystävänsä Hughin kanssa. Elokuvateatterissa Hugh osoittaa erästä tyttöä, mutta Jay sanoo ettei näe ketään. Hugh on silminnähden pelästynyt ja he lähtevät teatterista kesken kaiken. Kun he seuraavan kerran tapaavat, he harrastavat seksiä Hughin autossa. Tämän jälkeen Hugh yllättäen huumaa Jayn ja sitoo hänet pyörätuoliin. Kun Jay herää, Hugh selittää hänelle että "se" alkaa pian seurata häntä. Vain Jay voi nähdä sen, ja se voi ottaa kenen tahansa ihmisen hahmon. "Se" tietää aina Jayn olinpaikan, ja lähestyy häntä aina kävelyvauhdilla. Jos "se" tavoittaa Jayn, Jay kuolee, ja "se" palaa seuraamaan edellistä uhriaan, Hughia. "Siitä" voi päästä eroon ainoastaan harrastamalla seksiä jonkun uuden henkilön kanssa, jolloin "se" alkaa seurata tätä henkilöä.
Vastaanotto.
"It Follows" oli ilmestyessään arvostelumenestys. Rotten Tomatoes -elokuvasivuston mukaan 95 prosenttia kriitikoista on antanut sille myönteisen arvion, ja sivstolla elokuvaa kehutaan omaperäiseksi, älykkääksi ja ennen kaikkea pelottavaksi moderniksi kauhuelokuvaksi, joka toimii monella tasolla. Helsingin Sanomien kriitikko Juho Typpö kritisoi "It Followsin" kestoa ja tarinan epäloogisuuksia, mutta kehui elokuvan uhkaavaa tunnelmaa, jota tehostavat 80-lukulainen, erityisesti elokuvaohjaaja John Carpenterin elokuville kumartava syntetisaattorimusiikki sekä hitaat kamera-ajot.
Monet kriitikot ovat rinnastaneet elokuvan teeman seksin välityksellä leviävästä kirouksesta HI-virukseen , AIDSiin ja muihin seksitauteihin. The Guardianin Peter Bradshaw pohti elokuvan kauhun olevan siksi niin onnistunutta, koska se pureutuu syvälle ihmisen perimmäisiin pelkoihin seksiin ja läheisyyteen liittyen.
The Verge

The Verge on yhdysvaltalainen teknologiauutissivusto. Sen toimitus sijaitsee Manhattanilla, New Yorkissa. Sivusto julkaisee uutisia, tuotearvosteluita, podcasteja ja viihdesarjaa.
Sandefjordin lentoasema

Sandefjordin lentoasema, Torp () on kansainvälinen lentoasema Sandefjordin koillispuolella Lounais-Norjassa.
Lentoyhtiöt ja kohteet.
Seuraavat lentoyhtiöt liikennöivät lentoja Sandefjordista:
Ducati 851

Ducati 851 on Ducatin valmistama moottoripyörämalli. Sitä valmistettiin vuosina 1987–1991. Alun perin pyörä piti nimetä 850 malliksi, mutta Ducatin teknisen johtajan Gianluigi Mengolin ehdotuksesta se vaihdettiin 851 malliksi vältyäkseen samankaltaisuudesta Fiat 850 kanssa.
Raymond Roche voitti Superbiken maailmanmestaruussarjan mestaruuden 851:llä kaudella 1990. Se oli Ducatin ensimmäinen kuljettajien mestaruus Superbikessa.
Palawaninsarvinokka

Palawaninsarvinokka ("Anthracoceros marchei") on sarvinokkien heimoon kuuluva lintu. Sitä tavataan Filippiineillä Palawanin saarella ja sen lähisaarilla.
Levinneisyys ja elinympäristö.
Laji on Palawanilla kotoperäinen. Sen yleisyyttä on kuvattu jokseenkin yleiseksi tai harvinaisehkoksi ('uncommon') ja se on taantunut, Kanta pienenee edelleen. Sitä on havaittu kymmenestä paikasta, joista lähisaarilla sen pienet populaatiot ovat suhteellisen turvassa. Aikuisten yksilöiden määrä on alle 10 000 mutta tarkempaa tietoa ei ole.
Sen elinympäristöä ovat etupäässä metsät, mutta pesintäajan ulkopuolella sitä tavataan myös mangrovekasvillisuuden keskellä vuorovesirajan yläpuolella. Se tarvitsee pesiäkseen todennäköisesti suuria puita. Pesimäaika on maaliskuusta heinäkuuhun, ja se munii kahdesta neljään munaa.
Uhat.
Sen uhkana ovat metsänhakkuu ja metsästys sekä ravinnoksi että huvimetsästyksenä. Sitä myös myydään lemmikiksi sekä paikallisesti että jossain määrin myös ulkomaille.
Suojelutoimet.
Palawanin saari on suojelualuetta, jossa metsästys on kielletty, joskin valvonta on hankalaa. Laji hyötyy alun perin filippiinienkakadulle laaditusta suojelusuunnitelmasta. Pesiä tarkkaillaan, ja pesinnästä kerätään tietoja. Puerto Princesan maanalaisen joen kansallispuistoon suunnitellaan liitettäväksi Kleopatran neulan vuoren loputkin metsät, joissa lajia tiedetään olevan. Kansallispuisto on Puerto Princesan kaupungin hoidossa.
La Désirade

La Désirade on yksi Guadeloupen seitsemästä asutusta saaresta. Se sijaitsee noin 10 kilometriä itään Grande-Terrestä. Se on pitkänomainen, korallista ja kalkkikivestä muodostuva saari. Yli 200 vuoden ajan, vuoteen 1958 asti, se oli leprasiirtola. Saari on 11 km pitkä ja 2 km leveä. 
Saaren nimi tarkoittaa toivottua, ja sen antoi Kolumbus. Saari oli ensimmäinen pala maata, jonka Kolumbus näki toisella matkallaan vuonna 1493.
Vuoden 1999 laskennassa saarella oli 1620 asukasta, vuonna 2010 heitä arvioitiin olevan 1 579. Useimmat asukkaat asuvat Beauséjourin kylässä, aikaisemmalta nimeltään Grande-Anse.
Somersara

Somersara ("Carex glareosa") on sarakasvien (Cyperaceae) heimoon kuuluva kasvilaji. Se on matala ja kasvutavaltaan mätästävä saralaji. Somersara muistuttaa eniten riekonsaraa ("Carex lachenalii"), mutta sen varret ja lehdet ovat erilaisia. Somersaran varret ovat kaarelle taipuneita sekä usein melko maanmyötäisiä. Lehdet ovat harmaanvihreitä sekä hyvin kapeita ja ohuita, lankamaisia. Suorina ollessaan lehdet ovat varrenmittaisia, mutta ne voivat olla myös osin rullautuneina, jolloin ne ovat vartta lyhyempiä. Lehtitupet ovat tummanruskeita.
Somersara on yhtäläistähkäinen saralaji ja sen kukinto koostuu kahdesta tai kolmesta tiiviisti yhdessä olevasta tähkästä. Tähkät ovat pyöreitä ja ylimmän tähkän alaosassa on muutamia hedekukkia, kun loput ylimmästä tähkästä sekä alemmat tähkät ovat emikukallisia. Emikukat ovat kaksiluottisia. Tähkäsuomut ovat ruskeita, kalvolaitaisia, tylppäkärkisiä sekä vaaleanruskean keskisuonen omaavia. Pullakot ovat vihertäviä ja niissä on selvästi näkyvät suonet molemmin puolin. Somersara tuleentuu aikaisin, ja tämän myötä sitä voi olla vaikeaa havaita, sillä tuleentuessaan pullakot varisevat tähkistä maahan.
Somersara kasvaa kivisillä sekä soraisilla merenrannoilla ja on melko yleinen Pohjanlahden rannikoilla. Suomen puolella somersaraa kasvaa yleisimmin Selkämeren ja Perämeren rannikoilla sekä jonkin verran myös Suomenlahden rannikolla. Ruotsin puolella somersaraa kasvaa koko rannikolla, joskin laji on harvinainen etelässä, Gotlannin korkeudelta etelään päin. Suomessa somersara on silmälläpidettävä (NT) laji.
Somersara on löydetty Pohjanlahden rannalta Norlannista, Pohjois-Ruotsista 1700-luvun lopussa.
Somersaran tieteellisen nimen lajinimi ("glareosa") tarkoittaa soralla kasvavaa, mikä viittaakin lajin kasvupaikkaan.
Helsingin venemessut

 
Helsingin venemessut on vuosittain helmikuussa Helsingin Messukeskuksessa Helsingissä järjestettävä veneilyn, kalastuksen ja vesiurheilulajien kuluttajatapahtuma. Helsingin kansainväliset venemessut tunnetaan myös nimellä Vene Båt -messut. Tapahtuman järjestää Messukeskus Venealan Keskusliitto Finnboat ry:n toimeksiannosta. 
Helsingin venemessut on järjestetty ensimmäisen kerran Messukeskuksessa vuonna 1975. Tätä ennen Suomen Messut järjesti venenäyttelyitä Töölön kisahallissa, mutta kookkaiden veneiden kuljetus Helsingin keskusta-alueelle oli liikenteellisesti hankalaa. Logistisesti parempien tilojen hankkiminen olikin keskeinen peruste rakentaa Helsingin Messukeskus Itä-Pasilaan. Messukeskus avattiin 7. helmikuuta 1975 venemessujen yhteydessä. Avajaisvieraisiin kuului esimerkiksi presidentti Urho Kekkonen.
Helsingin venemessut on Pohjois-Euroopan suurimpia veneilyalan tapahtumia. Messuilla käy vuosittain 65 000-70 000 messuvierasta. Näytteilleasettajia oli vuonna 2019 runsaat 300
Aspartaattikarbamoyylitransferaasi

Aspartaattikarbamoyylitransferaasi eli aspartaattitranskarbamoylaasi on transferaaseihin kuuluva entsyymi. Entsyymi katalysoi karbamoyyliasparagiinihapon muodostumista asparagiinihaposta ja karbamoyylifosfaatista. Tämä reaktio on osa pyrimidiinien biosynteesiä ja aspartaattikarbamoyylitransferaasia esiintyy niin esi- kuin aitotumaisissakin soluissa. Aspartaattikarbamoyylitransferaasin EC-numero on EC 2.1.3.2.
Rakenne ja toiminta.
Aspartaattikarbamoyylitransferaasi on suhteellisen suurikokoinen proteiini ja esimerkiksi "Escherichia coli"-bakteerin entsyymin molekyylimassa on noin 310 kDa. Entsyymi on dodekameeri ja koostuu 12 alayksiköstä. Entsyymissä on kaksi katalyyttisesti aktiivista yksikköä, jotka molemmat koostuvat kolmesta keskenään samanlaisesta alayksiköstä ja yhden trimeerin koko on noin 100 kDa. Tämän lisäksi entsyymissä on kolme kahdesta alayksiköstä koostuvaa säätely-yksikköä. Säätely-yksiköt sitoutuvat myös sinkki-ioneihin. 
Aspartaattikarbamoyylitransferaasi on tyypillinen esimerkki allosteerisesti säädellystä entsyymistä. Entsyymillä on kaksi konformaatiota, jotka ovat katalyyttisesti aktiivinen R-konformaatio ja inaktiivinen T-konformaatio, jossa alayksiköt ovat hyvin lähellä toisiaan ja joko sitoutuu heikommin substraatteihinsa. Entsyymin substraattien asparagiinihapon ja karbamoyylifosfaatin sitoutuminen muuttaa konformaation T-konformaatiosta R-konformaatioksi ja reaktio etenee. R-konformaatiota stabiloi puriineihin kuuluva ATP-molekyyli sitoutumalla säätelykohtiin. Sen sijaan kaksi pyrimidiinijohdannaista CTP- ja UTP ovat aspartaattikarbamoyylitransferaasin allosteerisiä inhibiittoreita. Niiden sitoutuessa säätelyalayksiköihin muuttuu entsyymin konformaatio inaktiiviseksi T-konformaatioksi. Aspartaattikarbamoyylitransferaasilla on myös ei-allosteerisiä inhibiittoreita esimerkiksi N-(fosfonoasetyyli)asparagiinihappo, joka muistuttaa rakenteeltaan asparagiinihapon ja karbamoyylifosfaatin reaktiossa muodostuvaa välivaihetta. Tämä välivaihe muodostuu kun asparagiinihapon nukleofiilinen aminoryhmä reagoi karbamoyylifosfaatin elektrofiilisen karbonyyliryhmän kanssa. Muodostuva välivaihe hajoaa tuotteeksi ja fosfaatti-ioniksi.
Petrignano

Petrignano on kylä Assisin kunnassa Perugian maakunnassa Umbriassa Keski-Italiassa. Se on 212 metrin korkeudessa merenpinnasta Chiasciojoen oikealla rannalla, noin kahdeksan kilometriä Assisista itään. Kylä on hallintotyypiltään frazione, ja Italian tilastokeskuksen ISTATin julkaisemassa vuoden 2001 väestönlaskentatilastossa siellä oli 2 536 asukasta.
Petrignanossa on 1200-luvulla rakennettu linna.
Kylässä on Jarno Saarisen mukaan nimetty moottoripyöräkerho Moto Club Jarno Saarinen ja Jarno Saarisen puisto. Elokuussa 2016 puistossa paljastettiin Saarisen pronssinen patsas, samanlainen joka pystytettiin vuonna 2017 Barkerinpuistoon Saarisen kotikaupunkiin Turkuun.
Zr. Ms. Karel Doorman (A833)

Zr. Ms. Karel Doorman (runkonumero A833) on Alankomaiden kuninkaallisen laivaston ja Saksan laivaston monitoiminen maihinnousutukialus. Aluksella korvattiin molemmat laivaston käytössä olleet tankkerit "Hr. Ms. Zuiderkruis (A832)" (romutettu helmikuussa 2014) ja "Hr. Ms. Amsterdam (A836)", joka myytiin Perulle joulukuussa 2014.
Saksan puolustusministeri Ursula von der Leyen ja Alankomaiden puolustusministeri Jeanine Hennis-Plasschaert allekirjoittivat 4. helmikuuta 2016 sopimuksen aluksen yhteiskäytöstä. Sopimuksen mukaan Saksan laivasto voi käyttää alusta yhteistoiminnassa alankomaalaisten kanssa.
Suunnittelu.
Aluksella on kolme päätehtävää: merellä tapahtuvat täydennykset, materiaalikuljetukset ja olla helikopteritukikohtana. Merellä tapahtuvaa huoltotehtävää varten aluksella on kaksi tankonosturia merellä tapahtuvaa täydennystä varten ja varastoituna 7 700 tonnia F76 meridieseliä ja 1 000 tonnia F44 lentopolttoainetta.
Materiaalikuljetuksia varten aluksella on kaksi kilometriä kaistoja tela- ja pyöräajoneuvojen tai konttien kuljettamiseen. Ajoneuvoille varattu tila on kaikkiaan 1 730 neliömetriä, 617 kaistametriä ja kattaa kaksi kantta eli sen korkaus on kuusi metriä. Pituudeltaan se on kaksikolmasosaa kokonaispituudesta. Helikopterikansi ja -hangaari mahdollistavat lisäksi noin 1300 kaistametriä. Kuromausta ja purkua varten aluksella on 100 tonnin ro-ro laskusilta, kaksi maihinnousualusta taaveteissa ja 40-tonnin nosturi. Nostureita on kaikkiaan viisi.
Valmistus.
Alus tilattiin 18. joulukuuta 2009 Damen Schelde Naval Shipbuildingilta. Pääosa työstä tehtiin Galatissa Romaniasta ja ainoastaan pieni osa Vlissingenissä. Köli laskettiin 7. kesäkuuta 2011 Galatissa. Aluksen 120 metriä pitkä keulaosa laskettiin vesille 30. huhtikuuta 2012, koska alusta ei kyetty pituuden vuoksi kokoamaan telakalla. Loppuosa valmistettiin telakalla sen jälkeen. Koko alus laskettiin vesille 17. lokakuuta 2012. Alus lähti 22. heinäkuuta 2013 Galatista hinattuna ja saapui 16. elokuuta 2013 Vlissingeniin viimeisteltäväksi. Alus kastettiin 8. maaliskuuta 2014 Vlissingenissa kumminaan Alankomaiden puolustusministeri Jeanine Hennis-Plasschaert.
Koeajojen jälkeen alus luovutettiin 4. syyskuuta 2014 puolustushallinnolle. Se piti ottaa palvelukseen 4. syyskuuta 2015, mutta palvelukseenotto siirtyi 24. huhtikuuta 2016 asti. Aluksen ensimmäisenä päällikkönä oli Peter van den Berg.
Palvelus.
Alus on palveluksessa.
Paavo Väyrynen (laulaja)

Paavo Väyrynen (s. 1898 Keuruu) oli suomalainen arkkiveisujen julkaisija ja esittäjä. Hän esiintyi myös taiteilijanimellä ”Kilu-Kalle”. Väyrynen oli yksi aikakautensa tuotteliaimpia arkkiviisujen tekijöitä. Hänen sanoituksensa olivat yleensä kulkuri- ja rakkausteemaisia.
Väyrysen uran aktiivisin vaihe ajoittui ensimmäisen maailmansodan aikaan ja Suomen itsenäistymisen jälkeisiin kolmeen ensimmäiseen vuoteen. Keväällä 1917 Väyrynen joutui tekijänoikeuskiistaan J. Alfred Tannerin kanssa, koska Väyrynen oli julkaissut Tannerin lauluja omissa vihkoissaan ilman lupaa. Osa lauluista oli sellaisia, joita Tanner oli esittänyt vain iltamissa ja yleisötilaisuuksissa, eli Väyrynen oli luultavasti opetellut laulut korvakuulolta ja julkaissut myöhemmin painettuina. Tanner ja hänen lahtelainen kustantajansa August Kanerva pyysivät lehti-ilmoituksessa yleisöä ”karttamaan Paavo Väyrysen virheellisiä jäljennöksiä”.
Maaseudulla ahkerasti kiertänyt Väyrynen vaikutti sisällissodan aikana Helsingissä. Punakaartiin liittynyt Väyrynen joutui kaupungin valtauksen jälkeen Suomenlinnan vankileirille, jossa hän vietti lähes koko kesän 1918. Sodan jälkeen Vaasassa asuneen Väyrysen ura päättyi marraskuussa 1920, jolloin hän puukotti kimppuunsa käynyttä miestä ollessaan esiintymässä Karijoen työväentalolla. Hyökkääjiä oli useita, joista yksi sai iskuja Väyrysen puukosta ja kuoli.
Yé-yé

Yé-yé oli popmusiikin tyyli, joka syntyi Ranskassa, Italiassa, Espanjassa ja Portugalissa 1960-luvun alussa. Termi ”yé-yé” oli peräisin englanninkielisestä termistä ”Yeah! Yeah!”, jonka brittiläiset beatmusiikin yhtyeet kuten The Beatles popularisoivat. Yé-yé-tyyli laajeni maailmanlaajuisesti ranskalaisten laulaja-lauluntekijöiden kuten Serge Gainsbourgin ja Françoise Hardyn saaman suosion johdosta.
Homborivuoret

Homborivuoret () ovat vuorijono Moptin alueen Douentzan piirin Homborin kunnassa Malissa. Ne sijaitsevat Bandiagaran–Homborin ylängön koillisreunalla ja rajoittuvat Gourman tasankoon.
Pystyreunaisista ja tasalakisista vuorista suurin on 1155 metriä korkea Homborivuori eli Hombori Tondo, joka on Malin korkein kohta. Toinen kuuluisa kalliomuodostelma on ylös kohotettua kättä muistuttava Main de Fatma eli ”Fatiman käsi”. 
Pinnanmuodostuksensa ansiosta Homborivuoret ovat säästyneet maanviljelyn ja karjanhoidon vaikutuksilta, ja niiden kasvi- ja eläinlajisto on poikkeuksellisen runsas. Vuoret ja niitä ympäröivät dogoni-, songhai- ja fulbekylät ovat suosittu matkailu- ja vuorikiipeilykohde. Matkailun lisääntymisen on pelätty vaarantavan alueen ympäristö- ja kulttuuriarvot.
Ontro Virtanen

Ontro Erland Virtanen (17. heinäkuuta 1908 Helsinki – 22. heinäkuuta 1978 Helsinki) oli suomalainen SKDL:ään kuulunut poliitikko ja toimittaja. 
Elämä ja ura.
Suomen ja Itä-Saksan ystävyysseura Suomi–DDR-seura perustettiin Ontro Virtasen aloitteesta. Virtanen toimi seuran päätoimisena sihteerinä vuoteen 1973 asti, minkä johdosta Virtasesta muodostui Seppo Hentilän mukaan "eräänlainen Suomen ja DDR:n suhteiden ikoni". Virtanen oli n hallituksen jäsen ja toimi aktiivisesti myös Suomi–Neuvostoliitto-Seurassa.
Muun toiminnan ohella Virtanen vaikutti myös Työväen Urheiluliitossa. Vuonna 1928 hän kuului TUL:n kommunistiopposition nimittämään spartakiaditoimikuntaan, joka valmisteli joukkueen lähettämistä Moskovan spartakiadeihin. Kisamatka johti opposition erottamiseen TUL:sta, jonka jälkeen Virtanen toimi lyhytaikaiseksi jääneen Työläisurheilun Yhtenäisyyskomitean sihteerinä. Vuoden 1952 kesäolympialaisissa Virtanen toimi kisojen tiedoitustoimikunnassa TUL:n edustajana. Lisäksi Virtanen voitti TUL:n jääpallomestaruuden Helsingin Jyryn riveissä vuonna .
Sota-aikana Virtanen oli leirillä Kangasjärven kylässä Itä-Karjalassa.
Vakoilusyytökset.
Alpo Rusin mukaan Ontro Virtanen toimi mitä ilmeisimmin Stasin agenttina peitenimellä "Otto". Tähän viittaa Ontro Virtasen nimen kirjaus Stasin operatiivisia avustajia koskevaan kortistoon vuonna 1978. Lisäksi DDR:n palkkalistalla olleelle Virtaselle myönnettiin samana vuonna valtion korkea kunniamerkki. Virtanen myös avusti Stasia Rostockissa järjestettyjen Itämeren viikkojen järjestelyissä. Messutilaisuuksia hyödynnettiin Seppo Hentilän mukaan eri tavoin DDR:n ja Stasin tarpeisiin.
Stasin arkistojen perusteella Otto-operaatio avattiin toukokuussa 1962. "Otto" oli Rusin mukaan alusta asti aktiivinen ja vuoti muun muassa neuvostovastaisia ilmiöitä sekä suomalaista politiikkaa koskevia asiakirjoja Stasille. Syksyllä 1977 "Otto" vuoti Suomen siviilipuolustussuunnitelman, mikä on Rusin mukaan osoitus "Oton" yhteyksistä sekä Suomen puolustus- että sisäministeriöön.
"Oton" operaatiokortti siirrettiin Stasin elektroniseen tietokantaan vuonna 1987, jolloin sitä ei edelleenkään oltu arkistoitu. Tästä Rusi on päätellyt operaation jatkuneen pitkälle 1980-luvulle. "Ottoa" koskevia papereita oli Rusin mukaan arkistoissa kymmenen työkansion eli 3000 sivun edestä. 
Rusin vakoilusyytösten on todettu perustuneen ajoittain huteriin näyttöihin, ja muun muassa valtiotieteiden tohtori Veli-Pekka Leppänen syytti Ontro Virtasen roolia avaavaa Rusin teosta "Tiitisen lista: Stasin vakoilu Suomessa 1960-1989" "pitkälti poliittiseksi kiistakirjoitukseksi".
Töölön Ketterä

Töölön Ketterä on Helsingin Töölöstä kotoisin oleva grime-duo, joka on perustettu vuonna 2015. Yhtyeen muodostavat räppäri Matti8 (Tuisku Hakoniemi) ja tuottaja ileevi (Leevi Suomela) .
Ura.
Töölön Ketterän perustivat vuonna 2015 kaksi ystävystä ja kämppäkaverusta. Kaksikko teki ensimmäiset kappaleensa omakustanteina, mutta vuonna 2016 JVG:n perustama levy-yhtiö PME Records otti yhtyeen listalleen, ja PME Records julkaisi 22. huhtikuuta 2016 Töölön Ketterän ensimmäisen EP:n "Töölön Ketterä". 
Seuraavan kerran duo julkaisi 27. heinäkuuta 2016 singlen "Kiska kiinni"/ "Broidi (mukana Sonny)". Seuraava single "Valitsemaanne numeroon" (mukana Vesta) julkaistiin tasan viisi kuukautta myöhemmin 27. joulukuuta 2016 ja sen jälkeen singlen "Huolel" (mukana Kube) 5. huhtikuuta 2017. Single "Kuplii" (mukana VG+) ilmestyi huhtikuun lopulla.
Töölön Ketterän kappaleissa räppää Matti8, ja ileevi vastaa biittien tekemisestä ja osassa kappaleista myös laulusta.
Juha Metsälä

Juha Eerik Metsälä (s. 7. syyskuuta 1967 Hämeenkyrö) on rakennusalan yrittäjä ja Pohjola Rakennus Oy:n perustaja ja pääomistaja. Hänen johdollaan Pohjola Rakennus on kasvanut Suomen suurimpien rakennusliikkeiden ja suurimpien yksityisten yritysten joukkoon. Metsälä toimii myös rakennusalan vaikuttajaelimissä ja luottamustehtävissä.
Ura.
Juha Metsälä perusti Pohjola Rakennus Oy:n vuonna 1989 22-vuotiaana Tampereella. Metsälä toimi yrityksen toimitusjohtajana alusta alkaen. Yhtiö oli Suomen ensimmäisiä projektiurakoinnin käyttöön ottaneita rakennusyhtiöitä.
Nykyään Pohjola Rakennus on kiinteistökehityksen ja rakentamisen perheomisteinen konserni, joka rakentaa vuosittain noin 2000 asuntoa sekä lukuisia toimitilakohteita, teollisuus- ja tuotantotiloja, pysäköintilaitoksia ja julkisia rakennuksia. Konsernin liikevaihto vuonna 2020 oli noin 315 miljoonaa euroa ja se työllisti noin 3000 henkilöä, joista omaa henkilökuntaa on noin 240..
Maaliskuussa 2019 Juha Metsälä otti vastuulleen yrityksen hallituksen puheenjohtajan tehtävät. Hän on yhä yrityksen pääomistaja. 
Koulutus.
Metsälä valmistui rakennusmestariksi Tampereen talouden ja tekniikan oppilaitoksesta 1996. Vuonna 2001 hän osallistui eMBA-johtamiskoulutusohjelmaan Tampereen teknillisessä korkeakoulussa ja Tampereen yliopistossa. Diplomi-insinööriksi Metsälä valmistui vuonna 2010 Tampereen teknillisestä yliopistosta opiskeltuaan työn ohessa.
Metsälä kertoi vuonna 2015 tekevänsä väitöskirjaa tiedolla johtamisesta.
Yksityiselämä.
Juha Metsälä on naimisissa ja perheeseen kuuluu viisi lasta. Metsälä asuu Espoossa ja hänellä on metsä- ja maatila Hämeenkyrössä. Metsälä on ollut mukana useassa lahjoitusprofessuurihankkeessa ohjausryhmässä tai rahoitusta hankkimassa, mm. TTY:n ICT-professuuri, Tampereen yliopiston Elämystalous- ja markkinoinnin professuurit sekä Aalto yliopiston betoniteollisuuden professuuri.
Wielingen-luokka

Wielingen-luokka oli Belgian merivoimien neljän aluksen muodostama ohjusfregattiluokka.
Hankinta.
Belgian hallitus päätti 22. joulukuuta 1970 tilata neljä uutta fregattia Belgian telakoilta. Alusten tuli korvata vanhentuneet Algerine-luokan saattajat, joista viimeinen oli poistettu palveluksesta 1969.
Projektin suunnitteluvaihe oli alkanut jo vuonna 1964 Alankomaiden laivaston ohjeistamana ja se jatkui vuoteen 1971 Belgian telakoiden Boelwerfin ja Cockerillin yhteishankkeena. Rakennustyöt aloitettiin vuonna 1974.
Samsung Galaxy J1

Samsung Galaxy J1 on Samsung Electronicsin tammikuussa 2015 esittelemä ja helmikuussa julkaisema älypuhelin, jossa on esiasennettuna Android 4.4.4 "KitKat" -käyttöjärjestelmä.
Tekniset tiedot.
Muotoilu.
Samsung Galaxy J1 -älypuhelimessa on 4,3-tuumainen näyttö WVGA-resoluutiolla.
Fyysiset osat.
Laitteesta löytyy 2-ydin-prosessori. Laitteessa on 512 megatavua keskusmuistia ja 4 gigatavua sisäistä tallennustilaa. Puhelimen muisti on laajennettavissa enintään 128 gigatavun microSD-kortilla.
Kamerat ja multimedia.
Laitteessa on 5 megapikselin takakamera. Etukameran tarkkuus on puolestaan 2 megapikseliä.
Videokuvaus voidaan tehdä 720p (HD) -resoluutioilla 30 fps.
Ohjelmisto.
Julkaisuhetkellä laitteessa oli esiasennettuna Android 4.4.4 "KitKat".
Anne Meskanen

Anne Meskanen (s. 20. marraskuuta 1965 Köyliö) on suomalainen diplomaatti. Hän on työskennellyt syyskuusta 2022 alkaen Suomen suurlähettiläänä Beirutissa, Libanonissa. Aikaisemmin hän työskenteli marraskuusta 2020 lähtien Irakissa EU:n siviilikriisinhallintaoperaation (EUAM) varapäällikkönä. Meskanen toimi Kosovossa Pristinan edustuston päällikkönä 2011–2015 ja suurlähettiläänä Kabulissa, Afganistanissa 2015–2017. Vuosina 2017–2018 hän oli tasa-arvosuurlähettiläs. Hän on työskennellyt myös Syyriassa Damaskoksen edustustossa, New Yorkin Suomen YK-edustustossa ja Bukarestissa.
Meskanen on koulutukseltaan valtiotieteiden maisteri. Hän aloitti ulkoministeriössä vuonna 1996. Suomessa Meskanen on työskennellyt ulkoministeriön yleisten globaaliasioiden yksikössä.